“สมคิด” มั่นใจพื้นฐานไทยยังดี เตรียมผลักดันมาตรการขับเคลื่อนเศรษฐกิจ
"สมคิด จาตุศรีพิทักษ์" เผยเศรษฐกิจชะลอตัวจากปัจจัยใน-นอก มั่นใจพื้นฐานไทยยังดี เตรียมผลักดันมาตรการขับเคลื่อนเศรษฐกิจ
24 ส.ค. 2558

นายสมคิด จาตุศรีพิทักษ์ รองนายกรัฐมนตรี กล่าวภายหลังเข้าทำงานที่ทำเนียบรัฐบาลวันแรกภายหลังรับตำแหน่งว่า การเข้ามารับตำแหน่งหวังช่วยนายกรัฐมนตรีแก้ปัญหาบ้านเมือง โดยเฉพาะเศรษฐกิจที่ซบเซาและชะลอตัว ซึ่งมาจากปัจจัยภายนอกและในประเทศ แต่พื้นฐานเศรษฐกิจไทยยังดี
โดยเตรียมหามาตรการช่วยเหลือเศรษฐกิจระดับรากหญ้า ซึ่งจะเสนอเข้าที่ประชุมคณะรัฐมนตรี(ครม.)เร็วที่สุด เพื่อให้เศรษฐกิจท้องถิ่นขับเคลื่อนต่อไปได้ อีกทั้งจะเน้นการพัฒนาลงทุนโครงสร้างพื้นฐานในประเทศ และในเขตอุตสาหกรรม การประสานงานต่างประเทศในการเจรจาการค้า โดยจะหารือร่วมกับภาคเอกชนและหน่วยงานที่เกี่ยวข้องในวันที่ 27 ส.ค.นี้
พร้อมยืนยันว่า การเข้ามาทำงานเป็นทีม โดยจะร่วมกับทุกกระทรวงไม่มีการแบ่งแยก และอยากให้คนไทยมีความเชื่อมั่นและหวังว่าการดำเนินงานจะเป็นด้วยความรวดเร็ว